Ef Ísland vantar peninga af hverju framleiðum við þá bara ekki peninga ? Þetta er góð spurning enda hafa margir velt þessu fyrir sér . Skýringin á því að þetta kemur að engu gagni felst í því að peningar eru í sjálfu sér gagnslausir , það er til dæmis hvorki hægt að borða þá né nota þá sem skjólfatnað . Þeir þykja engu að síður verðmætir vegna þess að það er hægt að kaupa nytsama hluti fyrir þá . Ef ríkið lætur prenta meira af peningum býr það ekki til nein verðmæti . Það verða bara til fleiri pappírssnifsi og myntir sem hægt er að nota til að kaupa þau raunverulegu verðmæti sem framleidd eru af íbúum landsins . Afleiðingin verður líklega einkum sú að það þarf meira af peningum til að kaupa hvern einstakan hlut en áður . Það verður hins vegar ekki til neitt meira af hlutum og þjónustu en áður og því verður ekki hægt að kaupa neitt meira en áður . Afleiðingin af aukinni peningaprentun verður því einkum sú að meira þarf af peningum en áður til að kaupa það sama . Með öðrum orðum , verð á vörum og þjónustu hefur hækkað . Það köllum við auðvitað verðbólgu .